CELEX: 62020TN0731
Language: mt
Date: 2020-12-17 00:00:00
Title: Kawża T-731/20: Rikors ippreżentat fis-17 ta’ Diċembru 2020 – ExxonMobil Production Deutschland vs Il-Kummissjoni

8.2.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 44/58
            
         
      Rikors ippreżentat fis-17 ta’ Diċembru 2020 – ExxonMobil Production Deutschland vs Il-Kummissjoni
      (Kawża T-731/20)
      (2021/C 44/80)
      Lingwa tal-kawża: il-Ġermaniż
      
         Partijiet
      
      
         Rikorrent: ExxonMobil Production Deutschland GmbH (Hannover, il-Ġermanja) (rappreżentanti: S. Altenschmidt u J. Hoss, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni Ewropea tat-8 ta’ Diċembru 2020 (Ref. Ares (2020)7439507 – 08/12/2020); u
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Bir-rikors tagħha, ir-rikorrenti titlob l-annullament tad-deċiżjoni tat-8 ta’ Diċembru 2020, li permezz tagħha l-Kummissjoni rrifjutat, fil-kuntest ta’ proċedura għal miżuri provviżorji quddiem il-Verwaltungsgericht Berlin (il-Qorti Amministrattiva ta’ Berlin) u tal-applikazzjoni f’dak is-sens mill-Umweltbundesamt (l-Aġenzija Federali għall-Ambjent), li tipparteċipa fit-trasferiment ta’ kwoti ta’ emissjoni biex tiżgura provviżorjament id-dritt tar-rikorrenti għal allokazzjoni mingħajr ħlas ta’ kwoti ta’ emissjoni bl-għan li tkun żgurata l-effettività tas-sentenza tal-Qorti tal-Ġustizzja fid-deċiżjoni preliminari fil-Kawża C-271/20.
      Insostenn tar-rikors tagħha, ir-rikorrenti tinvoka l-motivi li ġejjin.
      
                  1.
               
               
                  L-ewwel motiv li jallega li d-deċiżjoni tal-Kummissjoni tat-8 ta’ Diċembru 2020 taffettwa direttament u individwalment lir-rikorrenti. B’hekk din għandha locus standi.
               
            
                  2.
               
               
                  It-tieni motiv li jallega li l-Kummissjoni, fil-kuntest tal-għoti ta’ miżuri provviżorji abbażi ta’ proċeduri quddiem qorti nazzjonali, għandha l-obbligu, abbażi tal-prinċipju li tiżgura protezzjoni ġudizzjarja effettiva, stabbilit fid-dritt tal-Unjoni, li tipparteċipa fl-iżgurar li ma jiskadux drittijiet ta’ allokazzjoni ta’ kwoti ta’ emissjonijiet.
               
            
                  3.
               
               
                  It-tielet motiv li jallega li d-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva 96/61/KE (1) u r-Regolament tal-Kummissjoni (UE) Nru 389/2013 tat-2 ta’ Mejju 2013 li jistabbilixxi Reġistru tal-Unjoni skont id-Direttiva 2003/87/KE tal-Parlament Ewropew u tal-Kunsill, id-Deċiżjonijiet Nri 280/2004/KE u 406/2009/KE tal-Parlament Ewropew u tal-Kunsill, u li jħassar ir-Regolamenti tal-Kummissjoni (UE) Nri 920/2010 u 1193/2011 (2) jifformaw qafas regolatorju għal tali parteċipazzjoni u għat-trasferiment ta’ kwoti ta’ emissjonijiet f’kontijiet nazzjonali.
               
            
         (1)  ĠU Edizzjoni Speċjali bil-Malti, Kapitolu 15, Vol. 7, p. 631.
      
         (2)  ĠU 2013, L 122, p. 1.